En 19-årig mand fra Hobro er onsdag idømt tre måneders betinget fængsel, efter han slog en lokal i koma i et slagsmål .

En 19-årig mand er idømt tre måneders betinget fængsel og 80 timers samfundstjeneste, efter han var for Retten i Aalborg onsdag. Den 19-årige er dømt for vold efter Straffelovens §244, efter han var i slagsmål med en lokal på værtshuset Vognhjulet i Hobro. Den lokale endte med to brud på kæben, et på næsen og et i øjenhulen og lå efterfølgende i koma i et par dage. Det oplyser anklager Bjørn Fogh. - Der er tale om ret alvorlige skader. Udover det er den forurettedes firma gået konkurs, fordi han ikke var i stand til at passe sit arbejde, siger Bjørn Fogh. Til retsmødet var også en anden mand på samme alder tiltalt for vold mod hobrogenseren. De to mænd skød skylden på hinanden, men efter en række vidneforklaringer gik til den enes fordel, var den kun den 19-årige, der blev dømt. - Der gik flere forskellige forklaringer omkring årsagen til slagsmålet. En af dem, der gik flere gange, var, at den 19-årige og den forurettede var kommet op og slås over en regning på spiritus, siger Bjørn Fogh. Begge mænd var berusede under episoden.